stanford-oval/wikipedia huggingface dataset:
פלאפון תקשורת
טכנולוגיה > LTE - דור 4

באפריל 2014 החלה פלאפון לפרוס את רשת ה-LTE (דור 4), לאחר שחברת אריקסון זכתה במכרז לשדרוג הרשת. באוגוסט 2014 החלה החברה להפעיל רשת דור רביעי בפריסה חלקית.
החברה מפעילה אלפי אתרים ברחבי הארץ בדור 3 ובדור 4, ומפעילה טכנולוגיות מדור 4 וחצי. ב-2018 ארגון ה-GSA העולמי קבע כי פלאפון היא אחת מ-39 מפעילות הסלולר בעולם והיחידה מישראל, המשתמשות בשלוש הטכנולוגיות על פני הרשת: Mimo 4X4, QAM256 ו-Carrier Aggregation, אשר מגבירות את מהירות הגלישה.
טכנולוגיה > 5G - דור 5

פלאפון הייתה החברה הראשונה להשיק את כניסת דור 5 לישראל ב-4 באוגוסט 2020 והכריזה על חבילות גלישה המותאמות למהירות הגלישה החדשה. ב-29 בספטמבר 2020 הפעילה החברה את רשת הדור החמישי (5G) ב-150 ערים ברחבי ישראל. רשת זאת פועלת בתדר 3.5 גיגה-הרץ.
בחודש נובמבר 2023 הודיעה כי חצתה את רף מיליון מנויי דור 5.
בינואר 2023 הודיעה פלאפון כי תקים יחד עם חברת אריקסון העולמית ליבת רשת דור 5 עצמאית (G5 Standalone) שתאפשר לחברה להציע שירותים ללקוחות פרטיים ועסקיים המבוססים על שיהוי נמוך וקצבי תעבורה גבוהים.
באפריל 2024 הודיעה החברה כי הפעילה לראשונה בישראל את ליבת הרשת והכריזה על רשת 5G MAX – ליבת רשת חדשה ומתקדמת המאפשרת מתן תיעדוף ושיהוי נמוך עם מהירות של כ-6 ג'יגה.
הרשת הוקמה בהשקעה של כ-50 מיליון שקלים וכוללת מספר חבילות ייעודית בארץ ובחו"ל לשימוש לקוחות פלאפון.
טכנולוגיה > eSIM

בפברואר 2023 הייתה פלאפון הראשונה מבין חברות הסלולר הגדולות בישראל שהציעה ללקוחות קיימים וחדשים להצטרף לטכנולוגית ה-eSIM ההופכת את חווית השימוש בסמארטפון לנוחה וקלה יותר.
עוד קודם לכן, פלאפון הייתה הראשונה בישראל להשיק את ה-eSIM לשעונים החכמים, חבילות eSIM לטסים לחו"ל וכן שירות eSIM המאפשר לתיירים המגיעים לישראל לרכוש את השירות טרם הגעתם לישראל ולגלוש ברשת המקומית מבלי להכניס כרטיס סים פיזי.
שירותי החברה > שירותים לעסקים

פלאפון נותנת שירותי תקשורת המותאמים לעסקים: ביניהם: רשתות סלולרית פרטיות עם ליבת רשת בענן או שרתים מיועדים, המספקת רציפות תקשורתית ועסקית, פתרון סייבר המעניק הגנה מקיפה גם בגלישת Wi-Fi וגם בשימוש באפליקציות, שעון נוכחות סלולרי, פתרונות אבטחה ועוד.
שירותי החברה > Pelephone Cyber

בדצמבר 2016 השיקה פלאפון את שירות פלאפון סייבר (Pelephone Cyber), המקנה הגנה בגלישה סלולרית מפני מתקפות האקרים ווירוסים. יחד עם השירות הושק בתוכו גם שירות בקרת הורים, המגביל גלישה לאתרים למבוגרים בלבד בגלישה סלולרית.
שירותי החברה > ציוד קצה ואביזרים

פלאפון היא החברה המובילה במכר ציוד קצה ואביזרים (טלפונים סלולריים, ראוטרים, טאבלטים, אביזרי סאונד ועוד) מבין מפעילות הסלולר בישראל. החברה יבואנית רשמית וישירה של חברות אפל, סמסונג, וואווי, ובעלת מעבדה רשמית ומוסמכת של המותגים אפל, סמסונג, וואווי, LG, נוקיה ועוד. לחברה יש למעלה מ-40 נקודות שירות פרונטליות ברחבי הארץ, מקריית שמונה ועד אילת, הכוללות מרכזי שירות, חנויות אקספרס ודוכנים בקניונים השונים. פלאפון מפעילה מעבדת תיקונים המציעה שירות ללקוחות כל החברות.
בתחילת 2023 הודיעה פלאפון כי היא נכנסת לשוק מוצרי האלקטרוניקה והחשמל לבית והחלה למכור מסכי טלוויזיה, מקרני וידאו, אביזרי סאונד, מצלמות דרך לרכב, שואבי אבק, סירי טיגון ומיקסרים. כשנה לאחר מכן השיקה החברת את המותג: "Pelephone Home", והחלה למכור גם מוצרי חשמל "לבנים": תנורים, מדיחים, מכונות כביסה, מקררים, מזגנים ועוד.
שירותי החברה > שירותים נוספים

ב-2009 פלאפון השיקה שני שירותי תוכן: שירות הטלוויזיה ניידת Super TV הכולל בתוכו ערוצי לייב וקטלוג VOD גדול של ספורט, חדשות, בידור ו-MUSIX, שירות מוזיקה המאפשר גישה למעל שני מיליון שירים ללא הגבלה במגוון ז'אנרים ישראליים ולועזיים עם אלפי פלייליסטים. באוגוסט 2013 פלאפון השיקה את Pelephone Cloud, שירות שמאפשר למשתמשים לאחסן מידע בנפח של 100 ג'יגה-בייט ישירות מהמכשיר הנייד שלהם לענן.
שירות גוביינא, חיוג הספרות 142 מטלפון קווי, מאפשר להתקשר לכל קו בזק וקו ברשת פלאפון על חשבון מקבל השיחה (בהסכמתו). שירות זה מקנה לחברת פלאפון יתרון על פני מתחרותיה, שאינן מספקות אותו.
פלאפון מפעילה מעבדת התיקונים המציעה שירות ללקוחות כל החברות.
סמלילים

הסמליל הראשון של חברת פלאפון
הסמליל השני של חברת פלאפון, לאחר כניסת בזק כשותפה של מוטורולה
הסמליל השלישי של החברה אשר עוצב על ידי עדלי סטוק בשנת 1999
הסמליל הרביעי והנוכחי של החברה החל משנת 2004
הסמליל החמישי החל ממאי 2023
ראו גם

תקשורת סלולרית בישראל
פסק דין פלאפון
לקריאה נוספת

דני ואזנה, מהפכה וצדק: סיפור התאגדות עובדי פלאפון, ספרי צמרת 2015
ראובן בונפיל

| --- | --- |

ראובן בונפיל
 לידה:  1937 (בן 88 בערך) קרדיצה, ממלכת יוון 
 ענף מדעי:  היסטוריה של עם ישראל, יהדות 
 מקום לימודים:  אוניברסיטת טורינו (פיזיקה) האוניברסיטה העברית בירושלים (תולדות עם ישראל)
 מנחה לדוקטורט:  חיים הלל בן-ששון ויוסף ברוך סרמוניטה
 
ראובן (רוברט) בּוֹנְפִיל (Bonfil; נולד ב-1937) הוא פרופסור אמריטוס בחוג להיסטוריה של עם ישראל באוניברסיטה העברית בירושלים.
חייו ופועלו

ראובן בונפיל נולד בשם רובר בונפיל בקרדיצה, עיירה בחבל תסליה שביוון. אביו דוד נולד באיסטנבול ואמו אפטימיה אלגרה לבית דוד, נולדה למשפחה רומניוטית בצפון יוון. הוריו עסקו בהוראה. עם כיבוש חבל תסליה בידי הגרמנים בסתיו 1943 ברחה משפחת בונפיל אל הר האגרפה והסתתרה בכפר אפידיה אצל משפחת גולס (Goulas), משפחה יוונית-אורתודוקסית.
לאחר שחרור יוון שבה משפחת בונפיל לביתה שבקרדיצה ואביו של בונפיל מונה לכהן כראש הקהילה היהודית הקטנה בעיירה. בעקבות מלחמת האזרחים שפרצה ביוון לאחר מלחמת העולם השנייה עזבה משפחת בונפיל את קרדיצה ועברה להתגורר באתונה.
בשנת 1949 נענה להצעה לעקור לאיטליה וללמוד בבית המדרש לרבנים באיטליה. בשנת 1958 נישא לאווה (חווה) לבית רכטשאפן, ניצולת שואה ילידת המבורג שלמדה הוראה בירושלים ואותה פגש בונפיל בעת ששהה אף הוא בירושלים במסגרת לימודיו לרבנות. בני הזוג בונפיל קבעו את מקום מושבם בעיר מילאנו.
ב-1959 הוסמך לרבנות, ב-1960 קיבל תואר דוקטור לפיזיקה מאוניברסיטת טורינו (באותן שנים באיטליה הלימודים האקדמיים עד לתואר דוקטור ארכו ארבע שנים). עסק במשך תשע שנים כרב במילאנו, בתחילה כמשנה לרב הראשי ואחר כך כרב הראשי בפועל. ב-1968 עלה עם משפחתו לישראל, ושימש כמזכיר הלשכה של הראשון לציון הרב יצחק נסים. כמו כן כתב דוקטורט בהיסטוריה יהודית באוניברסיטה העברית בהנחייתם של הפרופסורים חיים הלל בן-ששון ויוסף ברוך סרמוניטה, אותו קיבל ב-1976. העבודה עסקה ברבנות איטליה בתקופת הרנסאנס. בשנים 1975–1980 היה מרצה בכיר באוניברסיטת בן-גוריון, ב-1980 נעשה מרצה בכיר באוניברסיטה העברית, ב-1990 פרופסור מן המניין וב-2005 יצא לגמלאות. שימש כראש המחלקה להיסטוריה של עם ישראל באוניברסיטת בן-גוריון וכיהן כמנהל משגב ירושלים, המכון ללימודי קהילות יהודיות ספרדיות ומזרחיות.
בונפיל היה עמית מחקר ופרופסור אורח במכון ללימודים מתקדמים שבאוניברסיטה העברית, באוניברסיטת הרווארד, בבית הספר ללימודים גבוהים במדעי החברה שבפריז, במכון סטודי סטוריצ'י שבנאפולי, באוניברסיטת ייל, בישיבה יוניברסיטי, באוניברסיטת לה ספיינצה שברומא, באוניברסיטת מילאנו ובמכון סכוליון שבאוניברסיטה העברית. ב-1976 ייסד, יחד עם פרופסור יוסף ברוך סרמוניטה, את כתב העת "איטליה", לחקר תולדות היהודים באיטליה, והוא עורכו. היה חבר מערכת הפרסומים של מרכז זלמן שזר, היה חבר הוועד המנהל של החברה ההיסטורית הישראלית, שימש כחבר המערכת של כתב העת פעמים, מאז 1992 הוא חבר מערכת של "La Rassegna Mensile di Israel" ומאז 1986 חבר מערכת כתב העת "Jewish History" בהוצאת אוניברסיטת חיפה.
בונפיל הוא זוכה פרס ורבורג למצוינות אקדמית (1973–1975), עמית באקדמיה האמריקאית למחקר יהודי (the American Academy for Jewish Research) מאז 1994, מחזיק בתואר אבירות של מסדר הכוכב של איטליה (Ordine della Stella d'Italia) מטעם נשיא הרפובליקה האיטלקית משנת 2012 ואקדמאי ממונה מטעם הספרייה האמברוזיאנית (Biblioteca Ambrosiana) משנת 2015. בשנת 2023 נבחר בונפיל להשיא משואה בעצרת הממלכתית לרגל יום השואה ב"יד ושם".
בונפיל נשוי ולו שלושה ילדים. בתו רוחמה בונפיל פיפרנו באר היא ארכאולוגית; בנו דוד בונפיל הוא מומחה בתחום החיטה ופועל במכון וולקני; בתו עליזה קורב בונפיל היא פסיכולוגית קלינית וחוקרת ספרות, נשואה לעורך הדין אורי קורב.
מחקריו

ראובן בונפיל עוסק בתולדות התרבות והחברה של היהודים בימי הביניים ובראשית העת החדשה באירופה הנוצרית ובעיקר באיטליה ובביזנטיון.
מחקריו > הרבנות באיטליה בתקופת הרנסאנס

ספר זה הוא עיבוד של עבודת הדוקטורט של ראובן בונפיל. הספר דן במקומם של הרבנים בחברה ובתרבות היהודית באיטליה במאות ה-15 וה-16. התפישה המקובלת במחקר, בה דגלו חוקרים כגון בצלאל (ססיל) רות ומשה אביגדור שולוואס, שהרבנים התנגדו למגמת ההשתתפות בהומניזם וברנסאנס מתוך הנחה שכתוצאה מכך זיקתם ליהדות התרופפה. בונפיל גילה במחקרו כי דבר זה אינו נכון, ושהאנשים שהיו בחוד החנית של ההתקרבות לחברה הלא-יהודית היו דווקא הרבנים. בונפיל מחזיק בתפישה בספרו זה ובמחקריו האחרים, כי יהודים ונוצרים חולקים אותו עולם תרבותי ואותם הלכי רוח, והם חלק מאותו מארג של מסגרת כוללת, למעט עניינים שבהם השונות הדתית מחייבת יהודים ונוצרים כאחד לנקוט עמדות מנוגדות.
מחקריו > במראה כסופה: חיי היהודים באיטליה בימי הרנסאנס

ספר זה מחולק לשלושה מדורים: האחד הוא החלק התשתיתי, המסגרת שבה היהודים חיו והוא סוקר להיכן גירשו אותם, איפה הם חיו ואת מרקם יחסיהם עם השלטונות. החלק השני והעיקרי עוסק בשאלה כיצד היהודים הגדירו את עצמם תרבותית, מה היו חינוכם והאידיאלים התרבותיים והחברתיים, וכן המסגרת המוסדית של התארגנות הקהילות. החלק השלישי בוחן את הסטרוקטורות המנטליות של היהודים ומנסה לבדוק איך יהודי מרגיש בתוך המסגרת הלא יהודית. חלק זה עיקר עיסוקו בתחושות של היהודים.
ספרים שכתב

Rabbis and Jewish Communities in Renaissance Italy (Oxford: The Littman Library of Jewish Civilization by Oxford University Press, 1990). Second printing (paperback): London 1993. Reprint: 2004
[= גרסה אנגלית של הרבנות באיטליה בתקופת הריניסאנס / מאת ראובן בונפיל; ירושלים:).]
Jewish Life In Renaissance Italy (Berkeley-Los Angeles-London: University of California Press, 1994).
Gli ebrei in Italia nell’epoca del Rinascimento. (Firenze, Sansoni, 1991).
במראה כסופה: חיי היהודים באיטליה בימי הרינסאנס / ראובן בונפיל; תרגמה מן האיטלקית: מרים שוסטרמן-פדובאנו; ערכו: המחבר ואביגדור שנאן; ירושלים: מרכז זלמן שזר לתולדות ישראל, תשנ"ד 1994
Les Juifs d’Italie à l’époque de la Renaissance. Stratégies de la différence a l’aube de la modernité (Paris: L’Harmattan,1995).
Tra due mondi. Cultura ebraica e cultura cristiana nel Medioevo (Napoli: Liguori, 1996). (אסופת מאמרים באיטלקית).
History and Folklore in a Medieval Jewish Chronicle – The Family Chronicle of Ahima‘az ben Paltiel (Leiden and Boston: Brill, 2009).
Cultural Change Among the Jews of Early Modern Italy (Farnham, England: Ashgate Publishing Company, 2010). = Variorum collected studies series; 945
חיי יוסף/ ראובן בונפיל; ירושלים: הוצאת הספרים ע"ש י"ל מאגנס, 2020
ספרים שערך וההדיר

סליחות כפי מנהג איטליאני הנהוג בק"ק מילאנו יע"א עם תרגום וביאור מאת ראובן בונפיל/ מילאנו: מוסד שלמה ס. מאיר תשי"ט 1959
ספר אנגילו מרדכי: סדר הגדה של פסח כפי מנהג איטלייאני עם ח"נ העיקריים במנהגי אשכנז וספרד בתוספת "הגדה לילדים" עם תרגום, באור ומבוא באיטלקית מאת ראובן בונפיל/ מילאנו: מוסד שלמה מאיר, תשכ"ב 1962
מראה מקרא: קובץ מוקדש לעיצוב ספרי תנ"ך / (עריכה: ראובן בונפיל);  ירושלים: משרד החינוך והתרבות, המחלקה לתרבות תורנית, תשל"ו
ספר זיכרון לשלמה אומברטו נכון: קובץ מחקרים לתולדות היהודים באיטליה / בעריכתם של ראובן בונפיל... (ואחרים); ירושלים: מוסד שלמה מאיר, תשל"ח
Scritti in memoria di Umberto Nahon; Saggi sull’ebraismo italiano, Edited by Roberto Bonfil, Daniel Carpi, Maria. Modena Mayer, Giorgio Romano,Giuseppe B. Sermoneta, (Jerusalem: Fondazioni Sally Mayer-Raffaele Cantoni, 1978).
ITALIA; Studi e Ricerche Sulla Storia, la Cultura e la Letteratura Degli Ebrei d’Italia, Edited by Robert Bonfil & Giuseppe B. Sermoneta, vols. I (1976) - X (1993).
אשל באר שבע: פרקים במחשבה היהודית לדורותיה/ בעריכת ראובן בונפיל, יעקב בלידשטיין ויוסף שלמון, אוניברסיטת באר שבע, ירושלים: הוצאת ראובן מס כרך א' תשל"ו כרך ב' תש"ם
תרבות וחברה בתולדות ישראל בימי-הביניים: קובץ מאמרים לזכרו של חיים הלל בן-ששון / בעריכת ראובן בונפיל, מנחם בן-ששון, יוסף הקר; ירושלים: מרכז זלמן שזר לתולדות ישראל, החברה ההיסטורית הישראלית, תשמ"ט 1989
כתבי עזריה מן האדומים: מבחר פרקים מתוך ספר "מאור עיניים" וספר "מצרף לכסף" / ההדיר והוסיף מבוא והערות ראובן בונפיל; ירושלים: מוסד ביאליק, תשנ"א 1991
ITALIA; Studi e Ricerche Sulla Storia, la Cultura e la Letteratura Degli Ebrei d’Italia, Edited by Robert Bonfil, vols.XI (1994) - XVII (2006).
שמואל דוד לוצאטו: מאתיים שנה להולדתו / ערכו: ראובן בוניפיל, יצחק גוטליב וחנה כשר; ירושלים: הוצאת הספרים ע"ש י"ל מאגנס, האוניברסיטה העברית, תשס"ד 2004
משה דוד קאסוטו / בעריכת ראובן בונפיל; ירושלים: הוצאת ספרים ע"ש י"ל מאגנס, האוניברסיטה העברית; קדם - יד ליקירינו תשס"ז 2007
ספר מלווה ולווה: מדריך למשכונאות מאיטליה מימי הרנסאנס/ ההדיר והקדים מבוא ראובן בונפיל; ירושלים: מרכז זלמן שזר לחקר תולדות העם היהודי, תשע"ה 2015
יוסף הכהן, ספר דברי הימים למלכי צרפת ובית אוטומאן/ ערך, ההדיר ופירש ראובן בונפיל, ירושלים: הוצאת הספרים ע"ש י"ל מאגנס, 2020
יוסף הכהן, ספר עמק הבכא/ ערך, ההדיר ופירש ראובן בונפיל, ירושלים: הוצאת הספרים ע"ש י"ל מאגנס, 2020
ספר יובל לכבודו

טוב עלם: זיכרון, קהילה ומגדר בחברות יהודיות בימי הביניים ובראשית העת החדשה, בעריכת אלישבע באומגרטן, רוני ויינשטיין ואמנון רז-קרקוצקין, ירושלים תשע"א 2011.
לקריאה נוספת

משה אידל, על ספרו של בונפיל ראובן בונפיל העוסק במוסד הרבנות באיטליה בין השנים 1600-1450(הקישור אינו פעיל), פעמים, 4, חורף תש"ם 1980, עמ' 100–102.
מרדכי בן יצחק ברויאר, (על) ראובן בונפיל, "הרבנות באיטליה בתקופת הריניסאנס" (תשלט), קריית ספר נה, ב (תשם 1980) 363-368.
אליהו צ. בן-זמרה, (על) ראובן בונפיל, "הרבנות באיטליה בתקופת הריניסאנס" (תשלט), דעות; ביטאון האקדמאים הדתיים מח (תשם 1980) 213-218.
בנימין חיים יצחק רביד, (על) ראובן בונפיל, "במראה כסופה: חיי היהודים באיטליה בימי הרינסאנס" (תשנד), קריית ספר סח [מוסף] (תשנח 1998) 245-253.
Benjamin Ravid, "Bonfil, Robert", Encyclopedia Judaica, Second Edition, Volume 4, pp. 61-62
בתוך ספר היובל, מאמר שכתבו העורכים ומתאר את מחקריו של בונפיל:
"ראובן בונפיל - רב, היסטוריון ואיש הברוק", עמ' 13–20.
הערות שוליים

↑  מדליקי המשואות בעצרת הממלכתית ביד ושם - תשפ"ג 2023
↑  סיפור הצלתו של ראובן בונפיל, באתר יוטיוב, ‏17.4.2023
↑  קורין אלבז אלוש, ראובן ונכדו הקצין השיאו יחד משואה: "היה חשוב לי שיכירו את הסיפור של סבא", באתר ynet, 18 באפריל 2023
↑  Julie Stahl, As Threats from Tehran Intensify, Iran's Exiled Crown Prince Stands with Israel on Holocaust Remembrance Day, CBN News, ‏18.4.2023
↑  דוד בונפיל, באתר מכון וולקני
| --- | --- |
בקרת זהויות :  NLI: 987007258944105171  BNE: XX1250264  BnF: cb12226473z (data)  CANTIC: a19610051  CiNii: DA04849981  GND: 123441986  ISNI: 0000 0001 0924 2151  LCCN: n79135406  NKC: zmp20191033221  NTA: 075194724  RERO: 02-A000021475  SELIBR: 42024  SUDOC: 030950953  VcBA: 495/124945  VIAF: 91570245   WorldCat (עם VIAF): 91570245
להב אל.אר

|  נתונים כלליים |
| --- | --- |
 בורסה:  הבורסה לניירות ערך בתל אביב
 סימול:  להב
 תקופת הפעילות:  1963–הווה (כ־62 שנים)
 שווי שוק:  1.47 מיליארד ש"ח (26 בינואר 2025)
 הכנסות:  388 מיליון ש"ח (2023)
 רווח תפעולי:  27.4 מיליון ש"ח (2023)
 רווח:  102 מיליון ש"ח (2023)
 הון עצמי:  1.11 מיליארד ש"ח (2023)
 סך המאזן:  2.13 מיליארד ש"ח (2023)
 יו"ר:  אבי לוי
 מנכ"ל:  חוה זמיר טואף
  
 www.lahavgroup.co.il
 
להב אל.אר רילאסטייט בע"מ המוכרת בשם המקוצר "להב אל.אר" היא חברה ציבורית ישראלית שניירות הערך שלה נסחרים בבורסה לניירות ערך בתל אביב ועוסקת בנדל"ן מניב ובאנרגיה סולארית.
היסטוריה

להב אל.אר נוסדה בדצמבר 1963 כחברה פרטית בשם מ.ל.ל. מכון לסטטיסטיקה ומיכון משרדי בע"מ ועסקה במשך השנים בתחום טכנולוגיות המידע. באוקטובר 1982 שם החברה שונה ל-"מ.ל.ל. תעשיות תוכנה ומחשבים בע"מ".
בפברואר 1983 הונפקו מניות החברה בבורסה לניירות ערך בתל אביב והיא הפכה לחברה ציבורית.
בדצמבר 2011 רכשה החברה מרכז קניות בגרמניה.
בינואר 2012 שונה שמה של החברה מ"אס.אר. אוברסיז השקעות בע"מ" לשמה הנוכחי.
בשנת 2019 מכרה ל"קרן ג'נריישן קפיטל" את החזקותיה בחברה הציבורית "סולגרין".
בשנת 2021 להב רכשה שישה סניפי דקטלון בגרמניה תמורת 26 מיליון יורו.
נכון לשנת 2022 יושב ראש דירקטוריון החברה הוא אבי לוי ומנכ"לית החברה היא חוה זמיר טואף. משרדי החברה שוכנים בבניין איטליה שנמצא בפארק ההיי-טק "יורופארק" שבקיבוץ יקום שבשרון.
תחומי פעילות

נדל"ן מניב- בתחום זה עיקר פעילותה של החברה נמצא בגרמניה, שם היא פועלת משנת 2012 ומחזיקה בכ-80 מרכזים מסחריים המשרתים את האוכלוסייה המקומית ובתי מלון. בנוסף לכך, מחזיקה החברה גם בזכויות בנכס מניב ב"סיטי טאוור" שברמת גן.
אנרגיה ירוקה:
בשנת 2012 נכנסה החברה אל תחום האנרגיה הירוקה ועסקה בהקמה, רכישה ואחזקה של מערכות לייצור חשמל פוטו וולטי בישראל. בהמשך, פעילות זו מוזגה לחברה הציבורית "סולגרין" שהייתה בשליטת החברה. בשנת 2019 מכרה החברה את החזקותיה ויצאה מתחום זה.
במאי 2020 חזרה החברה אל התחום ורכשה כ-89 מתקנים סולאריים.
דלק ישראל- באוקטובר 2020 רכשה כ-35% ממניות חברת "דלק ישראל". במהלך 2021 הגדילה את אחזקותיה בחברה לכ-40%. החברה עוסקת בהחזקת נדל"ן ובהפעלת תחנות דלק בישראל.
בעלי עניין

בעל השליטה בחברה הוא איש העסקים הישראלי אבי לוי. לוי מחזיק בכ-43.33% ממניות החברה באמצעות החברה הפרטית "אלדע ייעוץ והשקעות (1995)", שנמצאת בבעלותו המלאה.
הערות שוליים

1 2 3 4 5  להב אל.אר: נתונים כספיים באתר מאי"ה.
↑  אס.אר אוברסיז: רוכשת נכס שלישי בגרמניה, באתר גלובס, 25 בדצמבר 2011
↑  קובי ישעיהו, ‏קרן ג'נרשיין קפיטל רוכשת שליטה בסולגרין מלהב ב-44 מ' ש', באתר גלובס, 4 באוגוסט 2019
↑  להב אל אר רוכשת 6 סניפי דקטלון בגרמניה תמורת 26 מיליון יורו, באתר גלובס, 23 ביוני 2021
אורביט טכנולוג'יס

| --- | --- |

 נתונים כלליים
 סוג:  חברה ציבורית
 בורסה:  הבורסה לניירות ערך בתל אביב
 סימול:  ארביט
 תקופת הפעילות:  1950–הווה (כ־75 שנים)
 משרד ראשי:  הצורן 8, נתניה
 שליטה בחברה:  קרן פימי (41.81%)
 ענפי תעשייה:  אלקטרוניקה
 שווי שוק:  801 מיליון ש"ח (26 בינואר 2025)
 הכנסות:  63.0 מיליון דולר (2023)
 רווח תפעולי:  11.4 מיליון דולר (2023)
 רווח:  9.90 מיליון דולר (2023)
 הון עצמי:  80.0 מיליון דולר (2023)
 סך המאזן:  120 מיליון דולר (2023)
 יו"ר:  יצחק גת
 מנכ"ל:  דני אשחר
 עובדים:  184 (2019)
  
 orbit-cs.com
 
אורביט טכנולוג'יס בע"מ היא חברה ציבורית ישראלית העוסקת בפיתוח וייצור של מערכות קשר רדיו.
היסטוריה

החברה התאגדה במרץ 1950 בישראל כאגודה שיתופית בשם "אלחוט, קואופרטיב לחשמל ורדיו נתניה בע"מ". בינואר 1988 הונפקו ניירות הערך של החברה בבורסה לניירות ערך בתל אביב. באפריל 2010 שונה שם החברה לשמה הנוכחי. בעלת השליטה בחברה היא קרן פימי. יו"ר דירקטוריון החברה החל מדצמבר 2017 הוא יצחק גת ומנכ"ל החברה החל מפברואר 2020 הוא דני אשחר.
כל פעילות החברה מרוכזת בחברה הבת אורביט מערכות תקשורת בע"מ ובחברות בנות של חברה בת זו. התיאור בהמשך מתייחס לפעילות של מכלול חברות אלה. בסוף 2019 הועסקו בחברות אלה 184 עובדים.
מוצרי החברה, המיועדים לשוק הביטחוני ולשוק האזרחי, כוללים:
מערכות תקשורת לוויינית רחבת פס לפלטפורמות ניידות (קרקעיות, ימיות ומוטסות).
מערכות עקיבה, תקשורת וטלמטריה בין פלטפורמות ניידות ונייחות ללוויינים, למטוסים, כטב"מים וטילים.
מערכות לניהול תקשורת שמע למטוסים: ניהול התקשורת בין אנשי צוות המטוס והתקשורת שלהם עם גורמים חיצוניים.
המוצרים תואמים לתקן הצבאי האמריקאי (MIL-STD) ולתקנים נוספים. רוב מוצרי החברה (כ-65% בשנת 2019) מיועדים לייצוא. חלק מייצוא זה נדרש לעמוד בהוראות חוק הפיקוח על יצוא ביטחוני.
הערות שוליים

1 2 3 4 5  אורביט טכנולוג'יס בע"מ: נתונים כספיים באתר מאי"ה.
↑  אורביט טכנולוג'יס בע"מ - דו"ח תקופתי לשנת 2019 באתר מאיה
מבטח שמיר אחזקות

| --- | --- |

 נתונים כלליים
 סוג:  חברה ציבורית
 בורסה:  הבורסה לניירות ערך בתל אביב
 סימול:  מבשמ
 תקופת הפעילות:  1958–הווה (כ־67 שנים)
 משרד ראשי:  הברזל 27, תל אביב
 שליטה בחברה:  מאיר שמיר
 ענפי תעשייה:  חברת החזקות והשקעות
 שווי שוק:  2.04 מיליארד ש"ח (26 בינואר 2025)
 הכנסות:  334 מיליון ש"ח (2023)
 רווח תפעולי:  272 מיליון ש"ח (2023)
 רווח:  202 מיליון ש"ח (2023)
 הון עצמי:  1.67 מיליארד ש"ח (2023)
 סך המאזן:  4.06 מיליארד ש"ח (2023)
 יו"ר:  יחזקאל דברת
 מנכ"ל:  מאיר שמיר
  
 www.msgroup.co.il
 
מבטח שמיר אחזקות בע"מ, המוכרת בשם המקוצר מבטח שמיר, היא חברת החזקות והשקעות ישראלית שמניותיה נסחרות בבורסה לניירות ערך בתל אביב.
היסטוריה

החברה נוסדה ב-12 בדצמבר 1958 כחברה פרטית בשם "אטאס תעשיות חלבה, טחינה וממתקים" העוסקת בייצור מוצרי מזון. בשנת 1983 החברה הונפקה בבורסה לניירות ערך בתל אביב והפכה לחברה ציבורית.
בשנת 1992 איש העסקים  מאיר שמיר רכש את השליטה בחברה מידי נתנאל אלוני ונתן חץ. בשנה זו עזבה החברה את פעילותה בתחום המזון ונכנסה לענף עסקי הביטוח וניהול קרנות פנסיה. בעקבות מהלך זה שם החברה שונה ל"מבטח שמיר סוכנות לביטוח". כעבור שנה החברה נכנסה לתחום ההשקעות וההחזקות ושמה שונה שוב, הפעם ל"מבטח שמיר אחזקות".
באוקטובר 1999 רכשה 10% ממניות חברת האינטרנט זן מדיה אשר הפעילה את אתר תפוז אנשים. בשנת 2001 מכרה 55.1% ממניות חברת הביטוח מבטח שמיר פיננסים לקבוצת מגדל תמורת 66 מיליון שקל. בשנת 2008 מכרה את מלוא החזקותיה בחברת סקיילקס. בינואר 2008 החברה רכשה יחד עם חברת אייפקס, את השליטה בקבוצת תנובה. במרץ 2015 השלימה את מכירת מלוא החזקותיה בתנובה לברייטפוד הסינית.
בתחילת יולי 2019 פורסם שקבוצת MRC, המורכבת מצ'יינה הרבור (החברה הסינית הממשלתית), מבטח שמיר ורפק (RAPAC) הישראליות, זכתה במכרז לרכישת תחנת הכוח אלון תבור שתעבור לרשותם עד סוף השנה.
תחומי פעילות

| --- | --- |
 השקעות והחזקות בתחום הטכנולוגיה והתקשורת באמצעות חברת מבטח שמיר השקעות גילת רשתות לווין - 9.93%  סטייט אוף מיינד ונטצ'רס - 44.6%  נייטרון אבטחת מידע - 25.65%  וידאק פארמה - 27.78%  השקעות והחזקות בתחום התעשייה (עד מרץ 2015) מינואר 2008 ועד מרץ 2015 החזיקה במניות תנובה  עד שנת 2000 פעלה בתחום הביטוח באמצעות חברת מבטח שמיר פיננסים בע"מ  עד שנת 1992 פעלה בתחום הייצור מוצרי מזון:  השקעות והחזקות בתחום הנדל"ן באמצעות חברת מבטח שמיר נדל"ן מגדלי הוד השרון - 42.33%  מניף שירותים פיננסיים - 52.33%  קבוצת ג'רביניה - 35% ג'רביניה החזקות  ג'רביניה קפריסין  ג'רביניה טלקומיוניקשיין  זט גרופ - 100%  ברק קפיטל - 2.63%
כמו כן, מבטח שמיר מושקע במיזם תחנות כוח קסם אנרגיה ליד כפר קסם וראש העין.
בעלי עניין

בעל השליטה בחברה ומנכ"לה הוא מאיר שמיר שמחזיק 36.16% ממניותיה. יושב ראש דירקטוריון החברה הוא יחזקאל דברת. בעלי מניות נוספים בחברה הם חברת אשטרום נכסים המחזיקה כ-8.86% ממניותיה, ואיש העסקים ליאון רקנאטי המחזיק כ-8.45% ממניותיה. בעבר איש העסקים עופר גלזר החזיק כ-8% ממניות החברה.
הערות שוליים

1 2 3 4 5  מבטח שמיר: נתונים כספיים באתר מאי"ה.
↑  רון שטיין, ‏מכירת תנובה הזניקה את מבטח שמיר לשווי 1.1 מיליארד ש', באתר גלובס, 10 במרץ 2015
↑  ליאור גוטמן, עסקת ענק: תחנת הכוח אלון תבור נמכרת ב-1.9 מיליארד שקל, באתר ynet, 2 ביוני 2019
↑  לקבוצה זו מספר חברות בנות במדינות שונות
↑  קסם אנרגיה
ערך זה הוא קצרמרבנושא כלכלה ובנושא ישראל. אתם מוזמנים לתרום לוויקיפדיה ו.
וילק טכנולוגיות

| --- | --- |

 נתונים כלליים
 סוג:  חברה ציבורית
 בורסה:  הבורסה לניירות ערך בתל אביב
 סימול:  וילק
 משרד ראשי:  רחובות
 מוצרים עיקריים:  מרכיבי חלב מתורבת מתאי שד ועטין
 שווי שוק:  14.9 מיליון ש"ח (26 בינואר 2025)
 הכנסות:  0 ש"ח (2023)
 רווח תפעולי:  הפסד של 10.7 מיליון ש"ח (2023)
 רווח:  הפסד של 10.9 מיליון ש"ח (2023)
 הון עצמי:  6.91 מיליון ש"ח (2023)
 סך המאזן:  15.3 מיליון ש"ח (2023)
 יו"ר:  רונית קורן
 מנכ"ל:  מורן עטר
  
 wilkismilk.com
 
וילק טכנולוגיות בע"מ (עד נובמבר 2021 נקראה ביומילק בע"מ), היא חברה ציבורית ישראלית העוסקת בפיתוח מדעי וטכנולוגי של ייצור מרכיבי חלב מתורבת מתאי שד ועטין. מנכ״לית החברה היא מורן עטר והמדענית הראשית היא פרופ׳ נורית ארגוב-ארגמן.
היסטוריה

עד לשנת 2020 עסקה החברה, שנקראה פנטזי נטוורק בע"מ, בהשקעות בתחומים שונים. באוקטובר 2020 התקשרה החברה בהסכם מיזוג עם חברת ביומילק טכנולוגיות בע"מ העוסקת בפיתוח חלב מתורבת, ותחום זה הפך לתחום פעילותה העיקרי, תוך שהיא נפרדת מתחומי פעילותה הקודמים. ב-2 במרץ 2021 שינתה החברה את שמה ל"ביומילק בע"מ", וב-11 בנובמבר 2021 שינתה החברה את שמה לשמה הנוכחי, "וילק טכנולוגיות בע"מ".
החברה עוסקת במחקר ופיתוח מדעי של טכנולוגיות לייצור חלב מתורבת, על בסיס קניין רוחני שהוא תולדה של מסחור מחקר שנערך בפקולטה לחקלאות של האוניברסיטה העברית על ידי ד"ר נורית ארגוב-ארגמן וקניין רוחני שפותח בחברה. לצורך הפיכת המחקר למסחרי התקשרה החברה בהסכם עם יישום - החברה לפיתוח המחקר של האוניברסיטה העברית בירושלים.
מו״פ

בטבע, השומן המופרש מחלב אם עטוף במעטפת ייחודית הנוצרת בתוך תאי האפיתל של בלוטת החלב. כך נשמרת יעילותו הביולוגית החשובה לבריאות התינוק המוזן, החל משמירה על שלמות דופן המעי, דרך מניעת דלקות ועד התפתחות מערכות נוירו-עצביות במוח.
צוות הפיתוח של החברה שוקד על פיתוח שיטות ייחודיות ואנליזות המהווים קו ראשון בחזית טכנולוגיית המזון בייצור מרכיבי חלב מתורבת בכלל ומרכיבי חלב אם בפרט. הצוות הגיע לפריצת דרך מדעית משמעותית בגידול תאי אפיתל אימורטליים הומניים שמקורם ברקמת שד, ותפקידם לשמש כתאים יצרניים המפרישים רכיבי חלב, בהם שומן אם.
פריצת הדרך המדעית של החברה נחלקת לשניים:
פיתוח מרכיבי חלב מתאי חלב אם או בקר ע״י טכנולוגיה שמייצרת חלוקת תאים והתרבותם - פיתוח שנועד לייצור מזונות בעלי ערכים תזונתיים חשובים, לרבות מזון לתינוקות.
פיתוח תאים אימורטליים (בעלי חיי נצח) אשר אינם מוגבלים בכמות חלוקת התאים כמו תאים רגילים, ולכן הם בעלי פוטנציאל ייצור מאסה שתאפשר נפח ייצור בהיקפים תעשייתיים, ללא תלות במעבדה.
הערות שוליים

1 2 3 4 5  וילק טכנולוגיות בע"מ: נתונים כספיים באתר מאי"ה.
1 2  אמיר פרגר, מנכ"לית וילק תסיים כהונה אחרי פחות מתשעה חודשים, כחלק מתוכנית התייעלות, באתר כלכליסט, 10 ביוני 2024